Тырныауз комбинатым и кIэрыхубжьэрыхухэр щахъумэу щыта щIыпIэхэр зэтес ящIыж
Тырныауз комбинатым къыщыщIах рудам щелэжь фабрикэм къыщIэж ятIэпсыр щахъумэу щыта щIыпIэр зэтес щIыжыныр дызэрыт илъэсым и дыгъэгъазэм ирихьэлIэу зэфIагъэкIынущ. Абы пыщIа лэжьыгъэхэр ирагъэкIуэкI «2012 — 2020 гъэхэм дыкъэзыухъуреихь дунейр хъумэныр» федеральнэ къэрал программэм хиубыдэу.
КъБР-м Экологиемрэ щIыуэпсым и хъугъуэфIыгъуэхэмкIэ и министерствэм къызэритамкIэ, япэ лъэхъэнэм хиубыдэу зэфIагъэкIыну лэжьыгъэхэм сом мелуан 23,3-рэ текIуэдэнущ. Абы щыщу сом мелуан 21,5-р — федеральнэ бюджетым, сом мелуан 1,8-р республикэм и бюджетым хуаутIыпщынущ. Илъэс къакIуи мы Iуэхум сом мелуан 19 хухахынущ.
Ирагъэжьа лэжьыгъэм икъукIэ мыхьэнэшхуэ иIэщ, сыту жыпIэмэ комбинатыр щылажьэ лъэхъэнэм зэтрихьа кIэрыхубжьэрыху тонн мелуан 25-м зэраныгъэшхуэ зыпылъ пкъыгъуэ зэмылIэужьыгъуэу 30 хэлъщ икIи ахэр здэщыIэ щIыпIэр щIыр нэхъ щыхъеинкIэ шынагъуэхэм ящыщщ. Экспертхэм къызэралъытамкIэ, апхуэдэ гузэвэгъуэ къыкъуэкIмэ, ар Кавказ Ищхъэрэ федеральнэ округым и щIыналъэм къриубыдэу щыпсэу цIыху мелуани 2,5-м щIигъум ялъэIэсынкIэ хъунущ.
ЯРОСЛАВСКАЯ Маринэ.
